CELEX: 32017R0827
Language: sk
Date: 2017-05-17 00:00:00
Title: Nariadenie Európskeho parlamentu a Rady (EÚ) 2017/827 zo 17. mája 2017, ktorým sa mení nariadenie (EÚ) č. 258/2014, ktorým sa ustanovuje program Únie určený na podporu osobitných činností v oblasti finančného výkazníctva a auditu na roky 2014 – 2020 (Text s významom pre EHP )

19.5.2017   
            
            
               SK
            
            
               Úradný vestník Európskej únie
            
            
               L 129/24
            
         NARIADENIE EURÓPSKEHO PARLAMENTU A RADY (EÚ) 2017/827
   zo 17. mája 2017,
   ktorým sa mení nariadenie (EÚ) č. 258/2014, ktorým sa ustanovuje program Únie určený na podporu osobitných činností v oblasti finančného výkazníctva a auditu na roky 2014 – 2020
   (Text s významom pre EHP)
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 114,
   so zreteľom na návrh Európskej komisie,
   po postúpení návrhu legislatívneho aktu národným parlamentom,
   so zreteľom na stanovisko Európskeho hospodárskeho a sociálneho výboru (1),
   konajúc v súlade s riadnym legislatívnym postupom (2),
   keďže:
   
               (1)
            
            
               Na základe nariadenia Európskeho parlamentu a Rady (EÚ) č. 258/2014 (3) sú Nadácia pre medzinárodné štandardy finančného výkazníctva („Nadácia IFRS“), ktorá je právnym nástupcom Nadácie výboru pre medzinárodné účtovné štandardy, a Rada pre dohľad nad verejným záujmom (PIOB) príjemcami spolufinancovania s účasťou Únie vo forme prevádzkových grantov do 31. decembra 2020.
            
         
               (2)
            
            
               Európska poradná skupina pre finančné výkazníctvo (EFRAG) bola na základe nariadenia (EÚ) č. 258/2014 príjemcom spolufinancovania s účasťou Únie vo forme prevádzkových grantov do 31. decembra 2016.
            
         
               (3)
            
            
               Komisia uverejnila 12. novembra 2013 správu Philippa Maystadta, osobitného poradcu komisára zodpovedného za vnútorný trh a služby (ďalej len „správa osobitného poradcu“), v ktorej načrtol možné reformy riadenia EFRAG zamerané na posilnenie príspevku Únie k vývoju medzinárodných účtovných štandardov.
            
         
               (4)
            
            
               Komisia dôkladne monitorovala vykonávanie reformy riadenia EFRAG a náležite informovala Európsky parlament a Radu o pokroku dosahovanom v tomto ohľade. Na základe toho je vhodné, aby sa v rokoch 2017 až 2020 pokračovalo vo financovaní EFRAG s cieľom splniť dlhodobé ciele programu Únie určeného na podporu osobitných činností v oblasti finančného výkazníctva a auditu.
            
         
               (5)
            
            
               Dozorná rada EFRAG, zohľadňujúca vyvážené zastúpenie verejných aj súkromných záujmov, by mala zabezpečiť, aby sa jej členovia zaviazali konať v prospech európskeho verejného záujmu. Európsky orgán pre cenné papiere a trhy, Európsky orgán pre bankovníctvo, Európsky orgán pre poisťovníctvo a dôchodkové poistenie zamestnancov a Európska centrálna banka sa vyzývajú, aby v čo najväčšej možnej miere aktívne prispievali k práci dozornej rady EFRAG.
            
         
               (6)
            
            
               Komisia by mala každý rok predkladať správu Európskemu parlamentu a Rade o hlavných výsledkoch a činnostiach EFRAG v predchádzajúcom roku. V uvedenej správe by sa mal tiež preskúmať vývoj, pokiaľ ide o kritérium rozšíreného verejného blaha, a správa by mala poskytnúť podrobný prehľad o vývoji v oblasti medzinárodných štandardov finančného výkazníctva (IFRS). Účtovné štandardy by nemali ohrozovať finančnú stabilitu v Únii ani brzdiť hospodársky rozvoj Únie.
            
         
               (7)
            
            
               V súvislosti s vývojom IFRS, PIOB a EFRAG by sa mala výročná správa Komisie zaoberať aj sledovaním a vykonávaním odporúčaní Európskeho parlamentu. Okrem toho sa Nadácia IFRS, PIOB a EFRAG nabádajú, aby sa pravidelne, a to aspoň raz ročne, zúčastňovali na vypočutiach organizovaných Európskym parlamentom s cieľom poskytnúť úplný prehľad o vývoji medzinárodných štandardov finančného výkazníctva a auditu.
            
         
               (8)
            
            
               Komisia by mala Európskemu parlamentu a Rade pravidelnejšie poskytovať informácie o spoločnom úsilí Nadácie IFRS, PIOB a EFRAG vzhľadom na to, že tieto tri subjekty Únia spolufinancuje a ich činnosť je zameraná na rovnaké ciele.
            
         
               (9)
            
            
               Komisia by mala zvážiť aj možné zmeny fungovania a právneho postavenia EFRAG ako súkromnej organizácie, a to v dlhodobom horizonte.
            
         
               (10)
            
            
               Nariadenie (EÚ) č. 258/2014 by sa preto malo zodpovedajúcim spôsobom zmeniť.
            
         
               (11)
            
            
               Keďže cieľ tohto nariadenia, a to zvýšenie rozpočtu programu Únie na obdobie rokov 2017 až 2020 určeného na podporu činností EFRAG, ktoré prispievajú k plneniu cieľov politiky Únie v súvislosti s finančným výkazníctvom, nie je možné uspokojivo dosiahnuť na úrovni členských štátov, ale z dôvodov rozsahu a dôsledkov navrhovaných opatrení ich možno lepšie dosiahnuť na úrovni Únie, môže Únia prijať opatrenia v súlade so zásadou subsidiarity podľa článku 5 Zmluvy o Európskej únii. V súlade so zásadou proporcionality podľa uvedeného článku neprekračuje toto nariadenie rámec nevyhnutný na dosiahnutie tohto cieľa.
            
         
               (12)
            
            
               S cieľom zabezpečiť kontinuitu financovania EFRAG by toto nariadenie malo nadobudnúť účinnosť dňom jeho uverejnenia a malo by sa uplatňovať od 1. januára 2017,
            
         PRIJALI TOTO NARIADENIE:
   Článok 1
   Nariadenie (EÚ) č. 258/2014 sa mení takto:
   
               1.
            
            
               V článku 3 ods. 1 písm. a) sa bod i) nahrádza takto:
               
                           „i)
                        
                        
                           EFRAG;“
                        
                     
         
               2.
            
            
               Článok 6 sa mení takto:
               
                           a)
                        
                        
                           odsek 1 sa nahrádza takto:
                           „1.   Finančné krytie na vykonávanie programu na roky 2014 až 2020 je 57 007 000 EUR v bežných cenách.“;
                        
                     
                           b)
                        
                        
                           v odseku 3 sa písmeno a) nahrádza takto:
                           
                                       „a)
                                    
                                    
                                       pre EFRAG: 23 134 000 EUR;“
                                    
                                 
                     
         
               3.
            
            
               Článok 9 sa mení takto:
               
                           a)
                        
                        
                           vkladá sa tento odsek:
                           „4a.   Pokiaľ ide o Nadáciu IFRS a IASB, v správe uvedenej v odseku 3 sa posúdi aj ich riadenie, najmä z hľadiska transparentnosti, predchádzania konfliktom záujmov a rôznorodosti odborníkov, a posúdia sa kroky, ktoré sa podnikli s cieľom zabezpečiť široké zastúpenie záujmov a verejnú zodpovednosť.
                           S cieľom zabezpečiť vysoko kvalitné účtovné štandardy a vysokú úroveň transparentnosti, zodpovednosti a integrity sa okrem toho v správe identifikujú a posúdia opatrenia Nadácie IFRS, ktoré sa okrem iného týkajú prístupu verejnosti k dokumentom, otvoreného dialógu s európskymi inštitúciami a rôznymi zainteresovanými stranami, pravidiel transparentnosti stretnutí zainteresovaných strán a zriadenia registrov transparentnosti.“;
                        
                     
                           b)
                        
                        
                           odsek 5 sa nahrádza takto:
                           „5.   Pokiaľ ide o PIOB a jej nástupnícku organizáciu, v správe uvedenej v odseku 3 sa uvádza vývoj v diverzifikácii financovania a posúdi sa v nej, ako činnosť PIOB prispieva k zvyšovaniu kvality auditu vrátane integrity povolania audítora. Ak financovanie zo strany IFAC dosiahne v danom roku viac ako dve tretiny celkového ročného financovania PIOB, Komisia navrhne obmedzenie svojho ročného príspevku na daný rok na maximálne 300 000 EUR.“;
                        
                     
                           c)
                        
                        
                           vkladá sa tento odsek:
                           „6a.   Pokiaľ ide o EFRAG, v správe uvedenej v odseku 3 sa k roku 2018 posúdi:
                           
                                       a)
                                    
                                    
                                       či kritérium rozšíreného verejného blaha tak, ako sa to odporúča v správe osobitného poradcu, bolo dodržané počas schvaľovacieho procesu uskutočneného počas predchádzajúceho roka;
                                    
                                 
                                       b)
                                    
                                    
                                       či Európsky parlament a Rada boli zapojené do ranej fázy vypracúvania štandardov finančného výkazníctva vo všeobecnosti, a najmä do procesu schvaľovania;
                                    
                                 
                                       c)
                                    
                                    
                                       či štruktúra financovania EFRAG je dostatočne diverzifikovaná a vyvážená, aby skupina mohla plniť svoje úlohy vo verejnom záujme nezávislým a účinným spôsobom a
                                    
                                 
                                       d)
                                    
                                    
                                       riadenie EFRAG, najmä pokiaľ ide o transparentnosť, a kroky, ktoré sa podnikli s cieľom zabezpečiť široké zastúpenie záujmov a verejnú zodpovednosť.
                                    
                                 Okrem toho sa v správe identifikujú a posúdia opatrenia prijaté v rámci EFRAG s cieľom zabezpečiť vysokú úroveň demokratickej zodpovednosti, transparentnosti a integrity, ktoré sa okrem iného týkajú prístupu verejnosti k dokumentom, otvoreného dialógu s európskymi inštitúciami a rôznymi zainteresovanými stranami, zriadenia povinných registrov transparentnosti a pravidiel transparentnosti stretnutí zainteresovaných strán, ako aj vnútorných pravidiel, najmä pokiaľ ide o predchádzanie konfliktom záujmov.“.
                        
                     
         Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.
   Uplatňuje sa od 1. januára 2017.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Štrasburgu 17. mája 2017
      
         
            Za Európsky parlament
         
         
            predseda
         
         A. TAJANI
      
      
         
            Za Radu
         
         
            predseda
         
         C. ABELA
      
   
   
      (1)  Ú. v. EÚ C 303, 19.8.2016, s. 147.
   
      (2)  Pozícia Európskeho parlamentu z 27. apríla 2017 (zatiaľ neuverejnená v úradnom vestníku) a rozhodnutie Rady z 11. mája 2017.
   
      (3)  Nariadenie Európskeho parlamentu a Rady (EÚ) č. 258/2014 z 3. apríla 2014, ktorým sa ustanovuje program Únie určený na podporu osobitných činností v oblasti finančného výkazníctva a auditu na roky 2014 – 2020 a ktorým sa zrušuje rozhodnutie č. 716/2009/ES (Ú. v. EÚ L 105, 8.4.2014, s. 1).